НАРОДНО СЪБРАНИЕ
Вх. № 47-102-01-2
Дата: 03.12.2021 г./ 15:46 ч.

Република българия
МИНИСТЕРСКИ СЪВЕТ

ДО
ПРЕДСЕДАТЕЛЯ НА
НАРОДНОТО СЪБРАНИЕ
г-н Никола Минчев

УВАЖАЕМИ ГОСПОДИН МИНЧЕВ,
На основание чл. 87, ал. 1 от Конституцията на Република България изпращам Ви одобрения с Решение  738 на Министерския съвет от 2021 г. проект на Закон за изменение и допълнение на Закона за защита на потребителите.
Приложения: 
1. Мотиви към проекта на Закон за изменение и допълнение на Закона за защита на потребителите.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за съответствие с правото на Европейския съюз.
5. Справка за постъпилите предложения от обществените консултации.
6. Справка за отразяване на становищата, получени след съгласуване на законопроекта.

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    738
от    26 октомври    2021 година

            ЗА одобряване на законопроект

На основание чл. 87, ал. 1 от Конституцията на Република България 
М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за защита на потребителите.
2. Предлага на Народното събрание да разгледа и приеме законопроекта по т. 1.
3. Министърът на икономиката да представи законопроекта по т. 1 в Народното събрание.
МИНИСТЪР-ПРЕДСЕДАТЕЛ: /п/ Стефан Янев
ГЛАВЕН СЕКРЕТАР НА
МИНИСТЕРСКИЯ СЪВЕТ:  /п/ Красимир Божанов
Вярно,
ЗА ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”:
 /Апостол Михов/  

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

                                     З  А  К  О  Н

ЗА изменение и допълнение на Закона за защита на потребителите

(Обн., ДВ, бр. 99 от 2005 г.; изм. и доп., бр. 30, 51, 53, 59, 105 и 108 от 2006 г., бр. 31, 41, 59 и 64 от 2007 г., бр. 36 и 102 от 2008 г., бр. 23, 42 и 82 от 2009 г., бр. 15, 18 и 97 от 2010 г., бр. 18 от 2011 г., бр. 38 и 56 от 2012 г., бр. 15, 27 и 30 от 2013 г., бр. 61 от 2014 г., бр. 14, 57, 60 и 102 от 2015 г., бр. 59 и 74 от 2016 г., бр. 8, 58 и 103 от 2017 г., бр. 7, 20 и 37 от 2018 г., бр. 17, 45 и 100 от 2019 г., бр. 13 и 52 от 2020 г. и бр. 20 и 23 от 2021 г.)
§ 1. В чл. 4, ал. 1 се правят следните изменения:

1.	Точка 5 се изменя така:
„5. напомняне за наличието на законова гаранция за съответствие на стоките, цифровото съдържание и цифровите услуги и когато е приложимо, за наличието на извънгаранционно обслужване и на търговските гаранции, ако такива са предоставени, и условията по тях;“.
2.	Точки 7 и 8 се изменят така:

„7. когато е приложимо, се посочва функционалността на стоките, съдържащи цифрови елементи, на цифровото съдържание и на цифровите услуги, включително приложимите мерки за техническа защита;
8. когато е приложимо, се посочва всяка съответна съвместимост и оперативна съвместимост на стоките, съдържащи цифрови елементи, на цифровото съдържание и на цифровите услуги с някои видове хардуер и софтуер, които са известни на търговеца или за които може разумно да се очаква, че са му известни;“.

§ 2. В чл. 46 се правят следните изменения:

1. Точка 7 се изменя така:

„7. за туристически пакети по смисъла на Закона за туризма, с изключение на чл. 47, ал. 7, чл. 49, ал. 2, 3 и 7 и чл. 62в-62д;“.

 2. Точка 11 се изменя така:

„11. за услуги за превоз на пътници, с изключение на разпоредбите на чл. 49, ал. 2 и 3 и чл. 62в-62д;“.

§ 3. В чл. 47, ал. 1 се правят следните изменения и допълнения:

1.	Точка 3 се изменя така:

„3. адрес, на който търговецът е установен, както и телефонния номер и адреса на електронната му поща; когато търговецът предоставя други средства за онлайн комуникация, които гарантират, че потребителят може да съхранява на траен носител всяка писмена кореспонденция с търговеца, включително датата и часа на тази кореспонденция, информацията съдържа също и подробно описание на тези други средства; тези средства за комуникация, предоставени от търговеца, дават възможност на потребителя да установи бързо контакт с търговеца и да общува ефективно с него; когато е необходимо, търговецът предоставя също и адрес, и данни, идентифициращи  търговеца, от чието име действа;“.

2.	Точка 12 се изменя така:

„12. напомняне за наличието на законова гаранция за съответствие на стоките, на цифровото съдържание и цифровите услуги;“.

3.	Точки 18 и 19 се изменят така:

„18. когато е приложимо, функционалността на стоките, съдържащи цифрови елементи, на цифровото съдържание и цифровите услуги, включително приложимите мерки за техническа защита;

19. когато е приложимо, се посочва всяка съответна съвместимост и оперативна съвместимост на стоките, съдържащи цифрови елементи, на цифровото съдържание и цифровите услуги с някои видове хардуер и софтуер, които са известни на търговеца или за които може разумно да се очаква, че са му известни;“.

4. Създава се т. 21:

„21. когато е приложимо, се посочва, че цената е била индивидуализирана въз основа на автоматизирано вземане на решение.“

§ 4. Създава се чл. 47а:

„Чл. 47а. (1) Преди потребителят да бъде обвързан от договор от разстояние или от предложение за сключване на договор чрез онлайн място за търговия, доставчикът на онлайн мястото за търговия предоставя на потребителя по ясен и разбираем начин и във форма, която е съобразена със средството за комуникация от разстояние, следната допълнителна информация относно:

1. обща информация за основните параметри, определящи класирането на направените предложения на потребителите в отговор на тяхното търсене, както и тяхната относителна важност в сравнение с други параметри; информацията се предоставя в специален раздел на онлайн интерфейса, до който има пряк и лесен достъп от страницата, на която са представени предложенията;

2. това дали третата страна, предлагаща стоките, услугите или цифровото съдържание е търговец или не, въз основа на декларация на третата страна пред доставчика на онлайн мястото за търговия;

3. това, че потребителите нямат правата, произтичащи от този закон и от други закони, въвеждащи изисквания на законодателство на Европейския съюз за защита на потребителите, когато третата страна, предлагаща стоките, услугите или цифровото съдържание, не е търговец;

4. разпределението на задълженията по договора между третата страна, предлагаща стоките, услугите или цифровото съдържание, и доставчика на онлайн мястото за търговия, ако е приложимо.

(2) Информацията по ал. 1, т. 4 не засяга отговорността, която доставчикът на онлайн мястото за търговия или третата страна, предлагаща стоките, услугите или цифровото съдържание, носят във връзка с договора съгласно националното законодателство или законодателството на Европейския съюз.“

§ 5. В чл. 48  ал. 3 се изменя така:

„(3) Когато потребителят желае предоставянето на услугата или доставянето на вода, газ или електрическа енергия, когато те не се предлагат за продажба, опаковани в ограничен обем или в определено количество, или доставянето на централно отопление да започне по време на срока за упражняване правото на отказ от договора извън търговския обект по чл. 50 и договорът предвижда задължение за потребителя да плати, търговецът е длъжен да изиска от потребителя да направи изрично искане за това на траен носител и да потвърди, че след като договорът бъде изпълнен изцяло от търговеца, потребителят няма да има право на отказ.“

§ 6. В чл. 49 се правят следните изменения:

1.	Алинея 5 се изменя така:

„(5) Когато договорът е сключен чрез използване на средство за комуникация от разстояние, което е с ограничено пространство или време за представяне на информация, търговецът предоставя на използваното средство за комуникация или чрез него преди сключването на договора най-малко преддоговорната информация по чл. 47, ал. 1, 
т. 1, 2, 5, 8 и 15, с изключение на стандартния формуляр за упражняване правото на отказ по т. 8. Търговецът предоставя на потребителя останалата информация по чл. 47, ал. 1, включително стандартния формуляр за упражняване правото на отказ, по подходящ начин съгласно ал. 1.“

2.	Алинея 9 се изменя така:

„(9) Когато потребителят желае предоставянето на услуга или доставянето на вода, газ или електрическа енергия, когато те не се предлагат за продажба, опаковани в ограничен обем или в определено количество, или доставянето на централно отопление да започне по време на срока за упражняване правото на отказ от договора от разстояние по чл. 50 и договорът предвижда задължение за потребителя да плати, търговецът е длъжен да изиска от потребителя да направи изрично искане за това на траен носител и да потвърди, че след като договорът бъде изпълнен изцяло от търговеца, потребителят няма да има право на отказ.“

§ 7.  В чл. 54 се създават ал. 5-9:

„(5) Търговецът е длъжен да спазва изискванията на Регламент (ЕС) 2016/679 на Европейския парламент и на Съвета от 27 април 
2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (ОВ, L 119/1 от 4 май 2016 г.), наричан по-нататък „Регламент (ЕС) 2016/679” и на Закона за защита на личните данни.

(6) Търговецът е длъжен да се въздържа от използване на всяко съдържание, което е различно от лични данни и което е предоставено или създадено от потребителя при използване на цифровото съдържание или цифровата услуга, предоставено от търговеца, с изключение на случаите, когато съдържанието:
1. няма приложение извън контекста на цифровото съдържание или цифровата услуга, предоставено/предоставена от търговеца;
2. се отнася само до дейността на потребителя при използване на цифровото съдържание или цифровата услуга, предоставено/
предоставена от търговеца;
3. е било обобщено с други данни от търговеца и не може да бъде отделено от другите данни или може да бъде отделено от тях само посредством непропорционални усилия, или
4. е било създадено съвместно от потребителя и от други лица и други потребители могат да продължат да го използват.
(7) При искане от страна на потребителя търговецът предоставя на негово разположение всяко цифрово съдържание, което не съставлява лични данни, предоставено или създадено от потребителя по време на използване на цифровото съдържание или цифровата услуга, предоставено/предоставена от търговеца, с изключение на случаите по ал. 6, т. 1-3. Потребителят има право да получи това цифрово съдържание безплатно, без да бъде възпрепятстван от търговеца, в рамките на разумен срок и в широко използван машинночетим формат.  
(8) При упражняване правото на отказ от договора от страна на потребителя търговецът може да възпрепятства всяко по-нататъшно използване на цифровото съдържание или цифровата услуга, като например направи цифровото съдържание или цифровата услуга недостъпни за потребителя или като блокира профила на потребителя.
(9) Разпоредбата на ал. 8 не възпрепятства прилагането на 
ал. 7.“
§ 8. В чл. 55 се създава ал. 9:
„(9) След упражняване правото на отказ от договора потребителят се въздържа от използване на цифровото съдържание или цифровата услуга и предоставянето им на трети лица.“
§ 9. В чл. 57 се правят следните изменения и допълнения:

1.	Точка 1 се изменя така:
„1. за предоставяне на услуги, при които услугата е предоставена напълно, когато договорът предвижда задължение за потребителя да плати, и изпълнението е започнало с изричното предварително съгласие и потвърждение на потребителя, че знае, че ще загуби правото си на отказ, след като договорът бъде изпълнен изцяло от търговеца;“.

2.	Точка 13 се изменя така:

„13. за предоставяне на цифрово съдържание, което не се предоставя на материален носител, когато изпълнението е започнало и договорът задължава потребителя да плати, в случаите, когато:

а) потребителят е дал изричното си предварително съгласие за започване изпълнението по време на срока за отказ; 

б)	потребителят е потвърдил, че знае, че по този начин ще загуби правото си на отказ; 

в) търговецът е предоставил потвърждение съгласно чл. 48, 
ал. 2 или чл. 49, ал. 8;“.

3.	Създава се т. 14:

„14. за предоставяне на услуги, които задължават потребителя да плати, когато потребителят изрично е поискал от търговеца да го посети в дома му за извършване на дейности за ремонт, след като услугата е предоставена напълно и изпълнението е започнало с изричното предварително съгласие на потребителя.“

§ 10. В чл. 64 се правят следните изменения:

1. В т. 1 думата „старата“ се заменя с „предишната“.

2. В т. 2 думите „стара цена“ се заменят с „предишна цена“.

3.	В т. 3 думите „старата цена“ се заменят с „предишната цена“.

§ 11. В чл. 65 се правят следните изменения и допълнения:

1. В ал. 1 думата „старата“ се заменя с „предишната“.

2. Алинея 2 се изменя така:

„(2) Предишна цена е най-ниската цена на стоката или услугата, която търговецът е прилагал през период, не по-кратък от 30 дни преди датата на намалението на цената в същия търговски обект, уебсайт или приложение.”

3. Създават се ал. 4 и 5: 

„(4) За стоки, които подлежат на бързо разваляне или които имат кратък срок на годност, или които се предлагат на пазара за период, по-кратък от 30 дни, срокът по ал. 2 е не по-кратък от 7 дни преди датата на намалението на цената.

(5) При прогресивно намаление на цената предишната цена е цената без намаление преди първото намаление на цената.“

§ 12. В чл. 68б се правят следните изменения и допълнения:

1.	В ал. 2 след думата „включително“ се добавя „цифрово съдържание и цифрови услуги“ и се поставя запетая.

2.	Създава се нова ал. 3: 

„(3) Продукт по смисъла на този раздел е всяка стока или услуга, включително недвижимо имущество, цифрово съдържание и цифрови услуги, както и права и задължения.“

§ 13. В чл. 68д се правят следните изменения и допълнения:

1.	В ал. 3 се създава т. 3: 

„3. всяко предлагане на стока в държава - членка на ЕС, като идентична на стока, предлагана на пазара в други държави - членки на ЕС, когато тази стока има значителни разлики в състава или характеристиките, освен ако това не е обосновано от законосъобразни и обективни фактори, като например:

а) изискванията на националното законодателство;

б) наличието или сезонния характер на суровините, необходими за производство на стоката;

в) наличието на доброволни стратегии, имащи за цел подобряване на достъпа до здравословни храни; 
г) правото на търговците да предлагат стоки от същата марка в опаковки с различно тегло или обем на различните географски пазари.“

2.	Създава се нова ал. 4:

„(4) Заблуждаващият характер на предлагането на стоки по 
ал. 3, т. 3 се преценява, като се вземе предвид дали средният потребител може да установи лесно разликата в стоките въз основа на проверка на предоставената от търговеца информация и нейната адекватност.“

§ 14. В чл. 68е се правят следните изменения и допълнения:

1. В ал. 4:

а) точка 4 се изменя така:

„4. условията за плащане, доставка и изпълнение, ако те се отклоняват от изискванията за добросъвестност и професионална компетентност;“.

б) създава се т. 6:

„6. за продукти, предлагани на онлайн местата за търговия, информация за това дали третата страна, която предлага продуктите, е търговец или не, въз основа на декларация от третата страна пред доставчика на онлайн мястото за търговия.“

2. Създава се нова ал. 5: 

„(5) Когато на потребителите е предоставена възможност да търсят продукти, които се предлагат от различни търговци или от потребители, въз основа на търсене под формата на ключова дума, фраза или други въведени данни независимо от мястото, на което се сключват сделките, общата информация относно основните параметри, определящи класирането на продуктите, предоставени на потребителя в отговор на търсенето, както и тяхната относителна тежест в сравнение с други параметри се счита за съществена. Тази информация се предоставя на потребителите в отделен раздел на онлайн интерфейса, до който потребителите имат пряк и лесен достъп от страницата, на която са предоставени резултатите от търсенето.“

3. Създават се ал. 6 и 7: 

„(6) Алинея 5 не се прилага за доставчици на онлайн търсачки, посочени в чл. 2, т. 6 от Регламент (ЕС) 2019/1150 на Европейския парламент и на Съвета от 20 юни 2019 година за насърчаване на справедливост и прозрачност за бизнес ползвателите на посреднически онлайн услуги (ОВ, L 186/57 от 11 юли 2019 г.).

(7) Когато търговец предоставя достъп до потребителски отзиви за продукт по смисъла на чл. 68б, ал. 2, той предоставя информация дали търговецът гарантира, че публикуваните отзиви за продукт са на потребители, които действително са закупили продукта, и ако гарантира това – за начина на извършване на проверка за автентичността на потребителските отзиви, и предоставя ясна информация на потребителите за начина на обработване на потребителските отзиви, като посочва дали са публикувани всички отзиви, дали те са положителни или отрицателни, дали са били обект на спонсорство или са повлияни от договорно отношение с търговец. Информацията, позволяваща да се установи дали и как търговецът гарантира, че публикуваните отзиви за продукт са на потребители, които действително са използвали или закупили продукта, се счита за съществена.“

4. Досегашната ал. 5 става ал. 8.

§ 15. В чл. 68ж се създават т. 24-27:

„24. да се предоставят резултати от търсене в отговор на онлайн търсене на потребител без ясно уведомяване на потребителя за всяка платена реклама или за всяко плащане, извършено с цел да се постигне по-добро класиране на продукти в резултатите от търсенето;

25. да се препродават билети за събития на потребители, ако търговецът ги е придобил чрез използване на автоматизирано средство, за да заобиколи всяко наложено ограничение относно броя на билетите, които може да закупи едно лице, или всички други изисквания, приложими към покупката на билети;

26. да се твърди, че отзивите за продукт са изпратени от потребители, които действително са използвали или закупили продукта, без да бъдат предприети разумни и пропорционални мерки за проверка, че отзивите са направени от тези потребители;

27. да се предоставят фалшиви потребителски отзиви или препоръки или да се възлага на друго физическо или юридическо лице да предоставя фалшиви отзиви или препоръки на потребители, или да се преправят отзиви на потребители или обществени препоръки с цел насърчаване продажбата на продуктите.“

§ 16. В чл.68м се правят следните изменения и допълнения:

1.	В ал. 1 след думите „Потребителят има право“ се добавя „на намаляване на цената или“, думите „да претендира за обезщетение“ се заменят с „да претендира обезщетение за претърпени вреди“, а след думите „по заповед за забрана на прилагането на нелоялна търговска практика на“ се добавя „председателя на“.

2.	В ал. 2 след думите „заповед за забрана на прилагането на нелоялна търговска практика на“ се добавя „председателя на“.

3.	В ал. 3 след думите „заповедта на“ се добавя „председателя на“. 

§ 17. В чл. 167, ал. 2 думите „заемат ръководни длъжности в“ се заменят със „са членове на“. 

§ 18. В чл. 170, ал. 1, т. 6 се правят следните изменения и допълнения:

1.	Буква „б“ се изменя така:

„б) издател е на списание или на друго специализирано издание на потребителска тематика;“.

2.	В буква „г“ накрая се поставя запетая и се добавя „различни от тези по букви “б“ и „д“.

3.	В  буква „д“ накрая се поставя запетая и се добавя „различни от тези по букви „б“ и „г“.

§ 19. В чл. 172  ал. 2 се изменя така:

„(2) Средствата по ал. 1 се разпределят със заповед на министъра на икономиката по негова преценка, съобразно дейността и при спазване принципите на обективност, прозрачност и безпристрастност. Заповедта може да се обжалва по реда на Административнопроцесуалния кодекс. Обжалването не спира изпълнението ѝ, освен ако съдът разпореди друго.”

§ 20. В чл. 180, ал. 1 се създава изречение второ: 

„При случаи с фактическа или правна сложност срокът за извършване на проверката може да бъде удължен с още един месец.“

§ 21. Създава се глава девета „б“ с чл. 190н:

„Глава девета „б“

Санкции за трансгранични нарушения на законодателството
по смисъла на Регламент (ЕС) 2017/2394

Чл. 190н. (1) При извършено „широко разпространено нарушение“ или „широко разпространено нарушение със съюзно измерение“, установено от Комисията за защита на потребителите, при осъществяване на мерки за прилагане на законодателството за защита на потребителите в рамките на координирани действия, предприети от компетентните органи на държавите - членки на ЕС, съгласно чл. 21 на Регламент (ЕС) 2017/2394, когато е необходимо, председателят на Комисията за защита на потребителите налага на едноличните търговци и юридическите лица имуществена санкция в размер до 4 на сто от реализирания от тях оборот в страната през предходната финансова година за:

1.	нарушение на разпоредбите на чл. 68в-68к относно прилагането на нелоялни търговски практики;

2.	нарушение на разпоредбите на чл. 4, чл. 47, ал. 1-3, ал. 5-7, чл. 47а, чл. 48, чл. 49, чл. 52, ал. 4, чл. 54, ал. 1 и 2, чл. 55, ал. 3, чл. 58, ал. 1, чл. 62, ал. 1, чл. 62а, чл. 62б, чл. 62в, чл. 62г, ал. 2 и чл. 62д, както и за възпрепятстване правото на потребителя по чл. 50;

3. продължаващо прилагане от търговец на клауза, включена в договор с общи условия с потребители, която е обявена с влязло в сила решение на съда за неравноправна по смисъла на чл. 143 - 147.

(2)	 В случаите по ал. 1 за нарушение на разпоредбите на чл. 16, чл. 19, ал. 2, чл. 20, ал. 1, чл. 21, чл. 23 и чл. 65 относно обозначаване цените на стоките, когато е необходимо, председателят на Комисията за защита на потребителите налага на едноличните търговци и юридическите лица имуществена санкция в размер от 5000 до 50 000 лв. 
(3)	 Когато търговецът, извършил нарушението по ал. 1, е част от икономически свързани търговски дружества, установени в различни държави - членки на ЕС, при налагане на имуществената санкция се взема предвид реализираният от тях оборот във всяка една от държавите - членки на ЕС, в които извършват дейност тези дружества.

(4)	 В случаите по ал. 1, когато няма информация за оборота, реализиран от търговеца през предходната финансова година във всяка една от държавите членки, участващи в координираното действие, се налага имуществена санкция в размер до 3 920 000 лв.”

§ 22. В чл. 200 думите „от 200 до 1500“ се заменят с „от 300 до 5000“ и думите „от 300 до 3000“ се заменят с „от 500 до 5000“.

§ 23. Член 204 се изменя така:

„Чл. 204. За неизпълнение на задълженията за предоставяне на информация на потребител по чл. 47, ал. 1-3, 5-7, чл. 47а, 48 и 49 на физическите лица се налага глоба в размер от 300 до 2000 лв., а на едноличните търговци и юридическите лица – имуществена санкция в размер от 1000 до 5000 лв. за всеки отделен случай.“

§ 24. Член 206 се изменя така:

„Чл. 206. За нарушение на разпоредбите на чл. 52, ал. 4, чл. 54, ал. 1, 2, 6-7, чл. 55, ал. 3, чл. 62в, чл. 62г, ал. 2 и чл. 62д на физическите лица се налага глоба в размер от 300 до 2000 лв., а на едноличните търговци и юридическите лица – имуществена санкция в размер от 
1000 до 5000 лв. за всеки отделен случай.“

§ 25. В чл. 207, ал. 1 думите „от 500 до 2000“ се заменят с „от 1000 до 3000“ и думите „от 1000 до 3000“ се заменят с „от 2000 до 5000“.

§ 26. В чл. 209 думите „от 300 до 1000“ се заменят с „от 300 до 5000“ и думите „от 500 до 3000“ се заменят с „от 500 до 5000“.

§ 27. Член 210а се изменя така:

„Чл. 210а.  За нарушение на чл. 68в, чл. 68г, чл. 68ж, т. 1-11, 13, 15, 18-27 и чл. 68к, т. 3-6 на виновните лица се налага глоба в размер от 1000 до 30 000 лв., а на едноличните търговци и юридическите лица - имуществена санкция в размер от 2000 до 50 000 лв.“

§ 28. В чл. 210б думите „от 1500 до 30 000“ се заменят с „от 2000 до 50 000“ и думите „от 2000 до 50 000“ се заменят с „от 2000 до 
70 000“.

§ 29. В чл. 210в думите „от 1500 до 30 000“ се заменят с „от 2000 до 50 000“ и думите „от 3000 до 50 000“ се заменят с „от 3000 до 
70 000“.

§ 30. В чл. 226  ал. 1 се изменя така:
„(1) Който не изпълни влязло в сила решение на съда за предприемане на мерки по чл. 187 за преустановяване на нарушения или който въпреки влязло в сила решение на съда продължава прилагането на незаконна търговска практика или на клауза, включена в договор с общи условия с потребители, която е обявена за неравноправна, се наказва с глоба в размер от 5000 до 20 000 лв., а на едноличните търговци и юридическите лица се налага имуществена санкция в размер от 10 000 до 50 000 лв.“
§ 31. Създава се чл. 234:

„Чл. 234. При налагане на глоба или имуществена санкция по този закон председателят на Комисията за защита на потребителите, когато е приложимо, взема предвид следните неизчерпателни критерии:

1.	естеството, тежестта, мащабът и продължителността на нарушението;

2.	предприетите от търговеца действия за смекчаване или поправяне на вредите, претърпени от потребителите;

3.	предишните нарушения на търговеца, ако има такива;

4.	получените финансови ползи или предотвратените загуби от търговеца, ако има информация за това;

5.	санкциите, наложени на търговеца за същото нарушение в друга държава - членка на ЕС, при трансгранични случаи, когато информацията за тези санкции е налична посредством механизма за осъществяване на сътрудничество между националните органи, отговарящи за прилагане на законодателството за защита на потребителите, създаден по силата на Регламент (ЕС) 2017/2394;

6. всички други утежняващи или смекчаващи обстоятелства, приложими  за конкретния случай.“

§ 32. В Допълнителните разпоредби се правят следните изменения и допълнения:

1.	Параграф 1в се изменя така:

„§1в. Разпоредбата на чл. 4 за договори, различни от договор от разстояние или от договор извън търговския обект, и на глава четвърта, раздел I се прилагат по отношение на договорите, сключени между търговец и потребител, съгласно които потребителят заплаща или се задължава да заплати цена. Те се прилагат и по отношение на договорите за доставка на вода, газ, електрическа енергия или за централно отопление, включително тези, предоставяни от публични доставчици, доколкото тези стоки се предоставят въз основа на договор.“

2.	Създава се § 1в1:

„§ 1в1. Разпоредбата на чл. 4 за договори, различни от договор от разстояние или от договор извън търговския обект, и на глава четвърта, раздел I се прилагат и по отношение на договорите, сключени между търговец и потребител, съгласно които търговецът предоставя или се задължава да предостави цифрово съдържание, което не е на материален носител, или цифрова услуга на потребителя, а потребителят предоставя или се задължава да предостави лични данни на търговеца, с изключение на случаите, когато личните данни, предоставени от потребителя, се обработват от търговеца изключително с цел предоставяне на цифровото съдържание, което не е на материален носител, или на цифровата услуга, или за да позволи на търговеца да изпълни своите задължения, произтичащи от закон, доколкото търговецът не обработва тези данни с друга цел.”

3. Параграф 1и се отменя.

4. Създава се § 10:

„§ 10. Разпоредбите на закона не се прилагат за стоки, продавани в производство по принудително изпълнение, както и по отношение на продажби на иззети и задържани, конфискувани, отнети или изоставени в полза на държавата стоки, извършвани от държавни органи.“
5. В § 13 се правят следните изменения и допълнения:

а) точка 13 се изменя така:

„13. „Стока“ е:
а) всяка движима материална вещ, включително вода, газ и електрическа енергия, когато се предлагат за продажба, опаковани в ограничен обем или в определено количество;

б) всяка движима материална вещ, която съдържа цифрово съдържание или цифрова услуга или е взаимосвързана с цифрово съдържание или с цифрова услуга по такъв начин, че липсата на цифровото съдържание или цифровата услуга би попречило на стоката да изпълнява своите функции („стока, съдържаща цифрови елементи“).“;

б) точки 34 и 35 се изменят така:

„34. „Договор за продажба“ е всеки договор, по силата на който търговецът прехвърля или се задължава да прехвърли собствеността на стоки на потребителя, включително договорите, имащи за предмет едновременно стоки и услуги.

35. „Договор за услуга” е всеки договор, различен от договор за продажба, по силата на който търговецът предоставя или се задължава да предостави услуга на потребителя, в т.ч. цифрова услуга.“;

в) точки 38-40 се изменят така:

„38. „Цифрово съдържание“ са данни, които са произведени и предоставени в цифрова форма.

39. „Функционалност на цифрово съдържание или цифрова услуга“ е способността на цифровото съдържание или цифровата услуга да изпълняват функциите си с оглед на целта, за която са предназначени.

40. „Оперативна съвместимост на цифрово съдържание или цифрова услуга“ е способността на цифровото съдържание или цифровата услуга да функционира с хардуер или софтуер, различни от онези, с които обичайно се използват цифрово съдържание или цифровите услуги от същия вид.“;

г) точка 46 се изменя така:

„46. „Онлайн място за търговия“ означава услуга, която чрез използване на софтуер, включително интернет страница, част от интернет страница или приложение, управляван/о от търговеца или от негово име, позволява на потребителите да сключват договори от разстояние с други търговци или потребители.“;

д) създават се т. 47-53:

„47. „Съвместимост на цифрово съдържание или цифрова услуга“ е способността на цифровото съдържание или цифровата услуга да функционира с хардуер или софтуер, с които обичайно се използват цифровото съдържание или цифровите услуги от същия вид, без да е необходимо да се преобразува цифровото съдържание или цифровата услуга.

48. „Доставчик на онлайн място за търговия“ означава всеки търговец, който доставя на онлайн място за търговия на потребители.

49. „Цифрова услуга“ е услуга, позволяваща:

а) на потребителя да създава, обработва или съхранява данни в цифрова форма или да има достъп до тях, или

б) споделянето или всяко друго взаимодействие на данни в цифрова форма, въведени или създадени от потребителя или от други ползватели на тази услуга.

50. „Класиране“ е относителната приоритетна позиция на продукти, включени в обхвата на глава четвърта, раздел III, така както са представени, организирани или съобщени от търговеца, независимо от използваното технологично  средство за това представяне, организиране или съобщаване, включително в резултат от използването на алгоритмична последователност, механизъм за класиране или механизъм за оценка, визуално осветяване или други средства за подчертаване, или комбинация от тях.

51. „Широко разпространено нарушение“ е всяко действие или бездействие,  което противоречи на законодателството на ЕС за защита на потребителите, включено в обхвата на Регламент (ЕС) 2017/2394, и което е увредило, уврежда или има вероятност да увреди колективните интереси на потребителите, пребиваващи в поне две държави - членки на ЕС, различни от държавата членка, в която:

а) е започнало или е извършено действието или бездействието;

б) е установен търговецът, отговорен за действието или бездействието, или 

в) се намират доказателства или активи на търговеца, които са свързани с действието или бездействието, или всяко действие или бездействие, което противоречи на законодателството на ЕС за защита на потребителите, включено в обхвата на Регламент (ЕС) 2017/2394 и което е увредило, уврежда или има вероятност да увреди колективните интереси на потребителите и притежава общи характеристики, включително еднакви незаконни практики, нарушаване на еднакви интереси, и което едновременно е извършено от същия търговец в поне три държави членки.

52. „Широко разпространено нарушение със съюзно измерение“ е широко разпространено нарушение, което е увредило, уврежда или има вероятност да увреди колективните интереси на потребителите в най-малко две трети от държавите - членки на ЕС, които заедно представляват най-малко две трети от населението на ЕС.

53. „Лични данни“ са лични данни по смисъла на член 4, точка 1 от Регламент (ЕС) 2016/679.“

§ 33. В приложение № 6 към чл. 47, ал. 1, т. 8 и чл. 52, ал. 2 и 4 текстът в първото тире се изменя така:

„- До (фирмено наименование на търговеца, адрес и адрес на електронната поща се попълват от търговеца)“.

§ 34. В приложение № 7 към чл. 47, ал. 4 се правят следните изменения и допълнения:

1.	В Стандартните указания за отказ  т. III се изменя така:

„III. Срокът за отказ е 14 дни считано от дата (попълва се датата, съгласно видовете договор, посочени в т. 1, букви „а“, „б“, „в“, „г“ или „д“ от Указанията за попълване).
За да упражните правото си на отказ, трябва да ни уведомите за Вашето решение да се откажете от договора с недвусмислено заявление (например писмо, изпратено по пощата или на електронна поща). Можете да използвате приложения стандартен формуляр за упражняване правото на отказ от договора, но това не е задължително.
За да спазите срока на отказ от договора, е достатъчно да изпратите съобщението си относно упражняването на правото на отказ преди изтичането на срока за отказ от договора.“
2. В Указанията за попълване  т. 2 се изменя така:
„2. Попълнете Вашето име, адрес, телефонен номер и адрес на електронна поща.“

Допълнителна разпоредба

§ 35. Този закон въвежда разпоредбите на Директива (ЕС) 2019/2161 на Европейския парламент и на Съвета от 27 ноември 
2019 година за изменение на Директива 93/13/ЕИО на Съвета и на Директиви 98/6/ЕО, 2005/29/ЕО и 2011/83/ЕС на Европейския парламент и на Съвета по отношение на по-доброто прилагане и модернизиране на правилата за защита на потребителите в Съюза (ОВ, L 328/7 от 
18 декември 2019 г.).

Преходни и заключителни разпоредби

§ 36. Висящите съдебни производства по дела, образувани до 27 май 2022 г. по реда на глава втора, раздел IV „Обозначаване на цените на стоките и услугите”, глава четвърта „Търговски практики и способи за продажба“ и глава шеста „Неравноправни клаузи в потребителски договори“, се довършват по досегашния ред.

§ 37. Законът влиза в сила от 28 май 2022 г., с изключение на 
§ 2, т. 1 и § 32, т. 3, които влизат в сила от деня на обнародването на закона в „Държавен вестник“.

Законът е приет от 47-ото Народно събрание на ……………………. 2021 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:
                                                     (НИКОЛА  МИНЧЕВ)   

М  О  Т  И  В  И

към проекта на Закон за изменение и допълнение на Закона за защита на потребителите

Предложеният проект на Закон за изменение и допълнение на Закона за защита на потребителите (ЗИД на ЗЗП) има за цел да осигури въвеждане изискванията на Директива (ЕС) 2019/2161 на Европейския парламент и на Съвета от 27 ноември 2019 година за изменение на Директива 93/13/ЕИО на Съвета и на Директиви 98/6/ЕО, 2005/29/ЕО и 2011/83/ЕС на Европейския парламент и на Съвета относно по-доброто прилагане и модернизиране на правилата за защита на потребителите в Съюза.
Причини, които налагат приемането на законопроекта:
Необходимостта от транспониране в българското законодателство на разпоредбите на Директива (ЕС) 2019/2161 на Европейския парламент и на Съвета от 27 ноември 2019 година за изменение на Директива 93/13/ЕИО на Съвета и на Директиви 98/6/ЕО, 2005/29/ЕО и 2011/83/ЕС на Европейския парламент и на Съвета относно по-доброто прилагане и модернизиране на правилата за защита на потребителите в Съюза, наричана по-нататък Директива (ЕС) 2019/2161, произтича пряко от ангажиментите на Република България като 
държава - членка на ЕС, и налага приемането на предложения проект на Закон за изменение и допълнение на Закона за защита на потребителите.
Неефективното прилагане на законодателството за защита на потребителите в рамките на единния пазар на ЕС, породено от съществени различия в прилагането на законодателството в отделните държавите - членки на ЕС, и липсата на индивидуални средства за защита на потребителите, претърпели вреди от прилагането на нелоялни търговски практики, наложиха приемането на новата уредба на европейско ниво. 
От друга страна, действащата нормативна рамка на национално ниво също не позволява решаването на този проблем, защото не осигурява ефективно прилагане на разпоредбите на Закона за защита на потребителите поради съществуващите ниски размери на глобите и имуществените санкции за нарушения на законодателството, особено в случаите на „широко разпространени нарушения“ и на „широко разпространени нарушения със съюзно измерение“, които са предмет на мерки за координирани дейности по прилагане на законодателството за защита на потребителите по Регламент (ЕС) 2017/2394.
Също така, действащата правна рамка за защита на потребителите на национално ниво не предоставя достъп до индивидуални средства за защита на потребителите, претърпели вреди от използването от страна на търговци на нелоялни търговски практики. Липсата на индивидуални средства за защита на потребителите не позволява ефективно прилагане на разпоредбите на законодателството за защита на потребителите. Разпоредбите на Закона за защита на потребителите не обезпечават адекватна защита на потребителите във връзка с двойното качество на стоките, което обуславя необходимостта от законодателни промени в това отношение.
Директива (ЕС) 2019/2161 съдържа изисквания за осигуряване на ефективно прилагане на правилата за защита на потребителите и за предоставяне на индивидуални средства за защита на потребителите, претърпели вреди от използването на нелоялни търговски практики. 
Директива (ЕС) 2019/2161 съдържа изисквания за пълно адаптиране разпоредбите на законодателството за защита на потребителите към условията на цифровата икономика.
Приемането на проекта на ЗИД на ЗЗП се обуславя от необходимостта от по-пълно адаптиране на разпоредбите на Закона за защита на потребителите към условията на цифровата икономика. Съществуващата уредба в Закона за защита на потребителите не предоставя защита на потребителите по отношение на всички договори, сключени от разстояние и извън търговския обект, при предоставяне на „безплатно“ цифрово съдържание и на цифрови услуги. Също така действащата правна рамка не осигурява прозрачност и правна сигурност за потребителите при сключване на договори на онлайн местата за търговия. По конкретно, разпоредбите на Закона за защита на потребителите относно договорите, сключени от разстояние и извън търговския обект, не предоставят защита на потребителите при предоставяне на „безплатно“ цифрово съдържание и при предоставяне на цифрови услуги както възмездно срещу заплащане на цена, така и безвъзмездно срещу предоставяне на лични данни. Във връзка с това е необходимо материалният обхват на Закона за защита на потребителите да бъде разширен, за да обхване и предоставянето на „безплатно“ цифрово съдържание (цифрово съдържание, предоставено срещу лични данни) и предоставянето на цифрови услуги, за да се осигури защита на потребителите на цифрово съдържание и цифрови услуги при договори, сключени от разстояние и извън търговския обект.
Директива (ЕС) 2019/2161 съдържа изисквания  за премахване на ненужната регулаторна тежест за бизнеса във връзка с някои необосновани, остарели и повтарящи се изисквания за предоставяне на информация по отношение на нелоялните търговски практики и на договорите, сключени от разстояние и извън търговския обект. Разпоредбите на Закона за защита на потребителите съдържат  някои остарели и повтарящи се изисквания за предоставяне на информация от страна на търговците във връзка с нелоялните търговски практики и договорите, сключени от разстояние и извън търговския обект, които са доказано ненужни за потребителите и са в тежест за бизнеса. 
Наличието на необоснована регулаторна тежест за бизнеса също обуславя предприемането на законодателни промени в това отношение.
Цели, които се поставят с приемането на законопроекта: 
1. Въвеждане на изискванията на Директива (ЕС) 2019/2161 в националното законодателство.  
С приемането на проекта на ЗИД на ЗЗП се цели въвеждане в националното законодателство на разпоредбите на Директива (ЕС) 2019/2161. Въвеждане на изискванията на директивата в националното законодателство ще модернизира разпоредбите на Закона за защита на потребителите и ще създаде условия за ефективното им прилагане и ще предостави индивидуални средства за защита на потребителите, претърпели вреди от използването на нелоялни търговски практики. С предложените изменения на Закона за защита на потребителите ще се постигне пълно съответствие с Директива (ЕС) 2019/2161 в следните насоки:
- увеличаване размера на глобите и имуществените санкции за нарушения на разпоредбите на Закона за защита на потребителите, особено по отношение на „широко разпространените нарушения“ и на „широко разпространените нарушения със съюзно измерение“, които са предмет на мерки за координирани дейности по прилагане на законодателството за защита на потребителите по Регламент (ЕС) 2017/2394, като по отношение на последните се предвижда имуществена санкция в размер до 4 на сто от оборота, реализиран от търговеца за предходната финансова година в съответната държава - членка на ЕС, или във всяка една от държавите - членки на ЕС, участващи в координираната дейност. В случаите, когато няма информация за оборота, реализиран от търговеца през предходната финансова година във всяка една от държавите членки, участващи в координираното действие на органите за защита на потребителите на държавите членки, ще се налага имуществена санкция в размер до 3 920 000 лв.
- определяне на обективни и неизчерпателни критерии за налагане на глоби и/или имуществени санкции в случаите на нарушения на законодателството за защита на потребителите. Тези критерии ще отчитат следните елементи: естество, тежест, мащаб и продължителност на нарушението, както и всяко средство за защита, предоставено от търговеца на потребителите за причинената вреда. Обективните критерии за налагане на глоби и имуществени санкции ще отчитат и финансовите ползи и избегнати загуби вследствие на нарушението. Наличието на повторни нарушения от един и същ търговец също ще бъде взето предвид за определяне тежестта на нарушението и съответно - необходимостта от увеличаване размера на глобата или имуществената санкция, с цел постигане на ефективно възпиране от извършването на нарушение.
- предоставяне на индивидуални средства за защита на потребителите, претърпели вреди от прилагането на нелоялни търговски практики, чрез предоставяне на възможност на потребителите да претендират за намаляване на цената или за обезщетение за претърпени вреди в резултат на използваната нелоялна практика.
- определяне като заблуждаваща търговска практика на всяко предлагане на стока в една държава - членка на ЕС, като идентична на стока, предлагана на пазара в други държави - членки на ЕС, когато тази стока има значителни разлики в състава или характеристиките, освен ако това не е обосновано от законосъобразни и обективни фактори и въвеждане на санкции за нарушение при използването на този вид търговска практика.
Предлаганият законопроект дава дефиниции на следните термини: „широко разпространено нарушение“ и „широко разпространено нарушение със съюзно измерение“.
2. Адаптиране на разпоредбите на Закона за защита на потребителите към условията на цифровата икономика чрез въвеждане изискванията на чл. 4 на Директива (ЕС) 2019/2161. 
За постигането на тази цел се предвижда:
- разширяване на приложното поле на Закона за защита на потребителите, така че разпоредбите на закона относно договорите, сключени от разстояние и извън търговския обект, да се прилагат и за предоставянето на цифрово съдържание, при които потребителят не заплаща цена, а предоставя или се задължава да предостави лични данни на търговеца, както и за предоставянето на цифрови услуги, както възмездно срещу заплащане на цена, така и безвъзмездно срещу предоставяне на лични данни от потребителя.
- привеждане на дефинициите на термините за „цифрово съдържание“, „стока“, „функционалност на цифрово съдържание или цифрова услуга“, „оперативна съвместимост на цифрово съдържание или цифрова услуга“ от Закона за защита на потребителите в съответствие с дефинициите на същите термини, дадени в Закона за предоставяне на цифрово съдържание и цифрови услуги и за продажба на стоки.
- предвиждане на специфични изисквания за предоставяне на информация на потребителите, преди те да бъдат обвързани от предложение за сключване на договор на онлайн местата за търговия.
Законопроектът регламентира дейността на онлайн местата за търговия. Дадена е дефиниция на термина „онлайн място за търговия“, което е определено като: услуга, която чрез използване на софтуер, включително интернет страница, част от интернет страница или приложение, управляван/ управлявано от търговеца или от негово име, позволява на потребителите да сключват договори от разстояние с други търговци или потребители.
Също така законопроектът дава дефиниция на термина „класиране“, извършвано от онлайн местата за търговия. Дефиницията на този термин посочва, че класиране, направено от онлайн местата за търговия, е относителната приоритетна позиция на продукти, така както са представени, организирани или съобщени от търговеца, независимо от използваното технологично средство за това представяне, организиране или съобщаване, включително в резултат от използване на алгоритмична последователност, механизъм за класиране или механизъм за оценка, визуално осветяване или други средства за подчертаване или комбинация от тях.
Законопроектът предвижда разпоредби, имащи за цел:
•	подобряване прозрачността на онлайн местата за търговия относно автентичността на отзивите на потребителите;
•	забрана за използване на фалшиви и неверни отзиви на потребители;
•	предоставяне на информация на потребителите относно лицето, което продава стоките чрез онлайн мястото за търговия;
•	определяне на класирането на отправените предложения до потребителите в отговор на тяхното търсене, както и тяхната относителна важност в сравнение с други параметри, използвани от онлайн местата за търговия;
•	предоставяне на информация от страна на онлайн местата за търговия относно обща информация за основните параметри, с които се определя класирането на отправените предложения до потребителите в отговор на тяхното търсене, както и тяхната относителна важност в сравнение с други параметри;
•	предоставяне на информация от онлайн местата за търговия, че разпоредбите на Закона за защита на потребителите няма да се прилагат в случаите, когато доставчикът (третата страна) не е търговец;
•	предоставяне на информация от онлайн местата за търговия относно разпределението на задълженията между онлайн мястото за търговия и търговеца.

3. Премахване на някои остарели и повтарящи се изисквания за предоставяне на информация в следните области на законодателството за защита на потребителите: нелоялни търговски практики и договори, сключени от разстояние и извън търговския обект. 
С предложения законопроект се цели да се постигне премахване на следните изисквания за предоставяне на информация от търговците:
- начините за разглеждане на жалби на потребители в предложенията за покупка на етапа на рекламата. Тази информация  се предоставя на потребителя също и преди той да бъде обвързан от договор или от подобно предложение за сключване на договор и е доказано, че е най-важно тази информация да бъде предоставена именно на този етап като преддоговорна информация. Предвид това, че предоставянето на тази информация още на етапа на реклама на стоката не е необходимо и създава допълнителна тежест за бизнеса, се предвижда отпадане на това изискване.
- предоставяне на формуляра за отказ от договор, когато договорът е сключен чрез средство за комуникация, като телефон или гласово управляем продавач-консултант, предвид това, че технически е невъзможно предоставянето на такъв формуляр за отказ при използването на тези средства за комуникация.
- посочването на номер на факс в списъка със средствата за комуникация между търговеца и потребителя, тъй като понастоящем факсът се използва рядко и до голяма степен е остаряло средство за комуникация, което създава допълнителна регулаторна тежест за търговците.
Прилагането на проекта на Закон за изменение и допълнение на Закона за защита на потребителите не изисква създаването на нова институционална структура. 
Контролът по изпълнението на законопроекта ще се осъществява от Комисията за защита на потребителите към министъра на икономиката.
Финансови средства, необходими за прилагането на нормативния акт:
Приемането на проекта на ЗИД на ЗЗП не води до необходимост от допълнителни финансови средства и няма да доведе до въздействие върху държавния бюджет.
Очаквани резултати от прилагането на предложения проект на нормативен акт:
С приемането на проекта на ЗИД на ЗЗП ще бъдат въведени мерки за ефективно прилагане на правилата за защита на потребителите в Република България и ще се предоставят индивидуални средства за защита на потребителите, претърпели вреди от прилагането на нелоялни търговски практики, ще бъдат въведени мерки за пълно адаптиране на разпоредбите на законодателството за защита на потребителите към условията на цифровата икономика. Също така ще бъдат въведени мерки за намаляване на регулаторна тежест за бизнеса и за предоставяне на защита на потребителите срещу двойното качество на стоките. 
Анализ за съответствие с правото на Европейския съюз	
Проектът е пряко свързан с въвеждане на изисквания на европейското законодателство, поради което е изготвен анализ за съответствие с правото на Европейския съюз.